‘เคเค’พร้อมสู้ขายหุ้นกู้มหึมา หวังลดต้นทุนลง
&#8220;เกียรตินาคิน&#8221; ปรับแผนบริหารเงิน ออกหุ้นกู้ไม่เกิน 7.5 หมื่นล้าน ลดต้นทุนสูงกว่าตลาด
26 เม.ย. 2556

“เกียรตินาคิน” ปรับแผนบริหารเงิน ออกหุ้นกู้ไม่เกิน 7.5 หมื่นล้าน ลดต้นทุนสูงกว่าตลาด 
นายอภินันท์ เกลียวปฏินนท์ กรรมการผู้จัดการใหญ่ และประธานธุรกิจธนาคารพาณิชย์ ธนาคารเกียรตินาคิน กล่าวว่า ธนาคารได้ขอมติที่ประชุมสามัญผู้ถือหุ้นอนุมัติวงเงินออกและเสนอขายหุ้นกู้เพิ่มจากเดิมที่เคยขอผู้ถือหุ้นในปี 2552 จากเดิมแค่ 3 หมื่นล้านบาท เป็น 7.5 หมื่นล้านบาท โดยจะออกขายคราวเดียวหรือทยอยขายก็ได้ เป็นหุ้นกู้ทุกประเภททั้งเงินสกุลบาท และเงินสกุลต่างประเทศอายุไม่เกิน 10 ปี 
นายอภินันท์ กล่าวว่า สาเหตุที่ต้องขอผู้ถือหุ้นขยายวงเงินออกหุ้นกู้เผื่อไว้ในอนาคตจำนวนมาก เพราะต้องการลดต้นทุนทางการเงิน ซึ่งขณะนี้ธนาคารมีต้นทุนทางการเงินสูงสุดในระบบธนาคารพาณิชย์ เนื่องจากให้ดอกเบี้ยเงินฝากสูงกว่าตลาด 0.30.5% ในขณะที่ลูกค้าเงินฝากของธนาคารที่มีเงินฝากมากกว่า 10 ล้านบาทขึ้นไปมีสัดส่วนเกิน 50% ของฐานสินเชื่อรวมทั้งหมด
นายอภินันท์ กล่าวว่า เมื่อลูกค้าเงินฝากของธนาคารเป็นลูกค้าที่มีเงินฝากจำนวนมาก ทำให้มีการต่อรองเรื่องราคาได้สูง ธนาคารจึงมองทางเลือกหุ้นกู้ เป็นเครื่องมือบริหารต้นทุนทางการเงิน รวมทั้งพยายามหาลูกค้าเงินฝากรายย่อยให้มากขึ้นผ่านช่องทางสาขา และยอมรับว่าสาขาในต่างจังหวัดที่มีอยู่รวมกันกว่า 50 สาขา ยังหาลูกค้ารายย่อยได้ไม่ดีพอเมื่อเทียบกับสาขาในกรุงเทพฯ และปริมณฑลที่มีอยู่รวมกว่า 30 สาขา
“ปีนี้ธนาคารจะไม่เร่งเติบโตสินเชื่อ แต่จะเน้นเรื่องการบริหารต้นทุนการเงิน ต้องพยายามต่อเนื่องเรื่องหาเงินฝากออมทรัพย์กับกระแสรายวัน เรื่องนี้ต้องจริงจัง การออกหุ้นกู้จะดีกว่าการหาเงินฝากคือ สามารถออกระยะเวลายาวได้ แต่เงินฝากจะสั้นกว่า ในไตรมาสแรกส่วนต่างอัตราดอกเบี้ยสุทธิอยู่ที่ 3.9%” นายอภินันท์ กล่าว
นายอภินันท์ กล่าวว่า นอกจากนี้ธนาคารยังพยายามเข้าถึงกลุ่มลูกค้าขนาดใหญ่ แต่หากเป็นในรูปแบบสินเชื่อ ธนาคารก็คงแข่งขันเรื่องราคาสู้ธนาคารขนาดใหญ่ และขนาดกลางไม่ได้ จึงจะใช้ความเชี่ยวชาญด้านตลาดทุนและตลาดเงินของกลุ่มภัทรเข้าช่วย ซึ่งถือเป็นจุดแข็งกว่าธนาคารพาณิชย์รายอื่น อาจเป็นในรูปแบบส่งต่อลูกค้าให้วาณิชธนกิจรายอื่นแล้วเก็บส่วนต่างค่าธรรมเนียม ทำให้รายได้เพิ่มอีกช่องทางหนึ่ง
สำหรับโครงสร้างรายได้ในไตรมาส สัดส่วนรายได้ดอกเบี้ยต่อรายได้ค่าธรรมเนียมอยู่ที่ 66:34 ราย ได้ค่าธรรมเนียมเพิ่มขึ้นกว่า 150% จากปีก่อน